Egpaar se moordenaars sit lank | Maroela Media
Drie mans wat Chris Jooste (62) en sy vrou Katrien (61) drie jaar gelede in 'n besige straat in Soshanguve doodgeskiet het, is in die Pretoriase hooggeregshof gevonnis.
Regter Lettie Malopa-Sethosa het Victor Mbuyiseni Simango tot twee keer lewenslank en 38 jaar tronkstraf gevonnis op aanklag van moord, twee aanklagte van roof met verswarende omstandighede en die onwettige besit van 'n vuurwapen en ammunisie. Solomon Selekane en Collen Peter Malopo is elk tot twee keer lewenslank en 23 jaar tronkstraf gevonnis. Die vonnisse sal gelyklopend uitgedien word.
Die drie mans van Winterveld is in Desember 2014 skuldig bevind op die moorde en dat hulle die egpaar van R3.50 kontant beroof het. Hulle is doodgeskiet toe hulle voorraad by 'n spazawinkel in Soshanguve afgelaai het.
Chris is op pad terug na sy bakkie in die maag geskiet en Katrien is in die bors geskiet toe sy haarself met pepersproei wou verdedig. Sy kon haar dogter Belinda skakel. Hulle het op pad na die hospitaal aan hul beserings beswyk.
Simango is ook skuldig bevind dat hy die egpaar 16 dae vantevore van R500 beroof het toe hulle ook voorraad afgelaai het.
'n Vierde beskuldigde, Nkomo Romeo Mathebula, is nog nie weer aangekeer nadat hy verlede jaar uit die polisie se aanhouding by die Ga-Rankuwa-landdroshof ontsnap het nie.
Malopa-Sethosa het die moorde as 'n afgryslike daad beskryf. "Moord en roof vind daagliks in al die provinsies plaas," het sy gesê. "Jong mense soos julle word elke dag aangekeer met ongelisensieerde vuurwapens in hul besit. Dit het hulle daaglikse brood geword."
Die drie mans, wat almal jong kindertjies het, het volgehou hulle is onskuldig, alhoewel Simango erken het dat hy die Joostes paar dae tevore beroof het.
Malopa-Sethosa het gesê die mans toon geen teken van berou nie en weier om aanspreeklikheid te aanvaar. Sy het gesê Selekane se trane in die hof was nie uit berou nie, maar omdat hy tydens kruisondervraging in 'n hoek vasgekeer was.
Volgens die regter het 'n brief van Belinda gewys die familie is geruk deur die moorde: "My hele lewe en dié van my familie het in 'n oogwink verander. Een oomblik het ek 'n ma en 'n pa gehad en die volgende was hulle weg. Dood. Geskiet. Ons lewe is op 'n reusemanier geraak. Ons het 'n reuseverlies gely. Twee mense wat nog baie lewe gehad het om te leef is wreed uit ons lewe weggevat."
Lees alle vorige berigte oor Chris Jooste op Maroela Media.
Het ek reg gelees die paartjie was van R3.50 kontant beroof? Hulle het nie die voorraad gevat wat die paartjie afgelaai het by die Spaza winkel nie. Harteloos verby, en mense se lewens beroof en dit vir wat?